Ferruccio Piovano

Pitor.
Ferruccio Piovano (stranomà Piovanuccio, përchè a l'era ëd taja cita) a l'era nà a Cambiagn dël 1910.
Soa famija a l'avìa tramudà a Turin e già da cit ël fiolin a mostrava anteresse për l'art, an pijand ëd lession ëd dissegn da Pier Celestino Gilardi.
A l'é stàit anviarà a jë studi clàssich, peui a l'ha studià chìmica e a l'é laureasse a l'Università ëd Turin.

Tutun, chiel a l'é andaje dapress a soa fòrta passion e a l'é dedicasse a lë studi dla pitura, frequentand l'atelié ëd Giovanni Guarlotti.
J'esposission dij sò prim paisage a l'han arseivù d'arconossiment e ëd giudissi positiv.
Dël 1930 a l'ha ancaminà a espon-e a la Promotris dle bele art, peui al Sìrcol ëd j'artista ëd Turin.
Apress la guèra a l'ha frequentà la Lìbera academia dël nu.

Piovano a l'ha esponù ëdcò a Susa, Ast, Lissandria, Canèj e Riccione.
Për ij sò travaj a l'ha arseivù vàire premi e dël 1964 a l'han daje na mudaja d'òr da part ëd la comun-a ëd Turin.
A l'é mòrt dël 1981.

 Euvre prinsipaj 
 Ël pont sël Pò a Sassi (euli su cartron, 1953)
 Fiòca a Vila dla Regin-a (euli su cartron, 1954)
 Ël Pin Turinèis (euli su cartron, 1966)

Piovano, Ferruccio